IRCPไม่ตั้งสำรองหนี้ฯคดี “ยูฟ่าส์” มั่นใจไม่ต้องชดใช้ค่าเสียหาย333ลบ. นัดไต่สวน29 ม.ค.นี้
IRCP ยื่นคำให้การต่อศาลทรัพย์สินทางปัญญาฯคดี "ยูฟ่าส์" ฟ้องข้อหาละเมิดลิขสิทธิ์ มั่นใจไม่ต้องชดใช้ค่าเสียหาย 333 ลบ. นัดไต่สวน 26 ม.ค.นี้
24 ม.ค. 2561

สืบเนื่องจากกรณีที่ บริษัท อินเตอร์เนชั่นแนล รีเสริช คอร์ปอเรชั่น จำกัด (มหาชน) หรือ IRCP ถูกบริษัท ยูฟ่าส์ (ประเทศไทย) จำกัด ในฐานะโจทก์ยื่นฟ้องบริษัทฯ และจำเลยอีก 5 ราย โดยบริษัทฯ เป็นจำเลยที่ 6 ต่อศาลทรัพย์สินทางปัญญาและการค้าระหว่างประเทศกลางในข้อหาละเมิดลิขสิทธิ์และเรียกค่าเสียหายเป็นจำนวน 333,777,568 บาท พร้อมดอกเบี้ยอัตรา 7.5%  ต่อปีจากต้นเงินดังกล่าว นับจากวันฟ้องจนกว่าจะชำระแล้วเสร็จ และค่าเสียหายจากการใช้ประโยชน์ลิขสิทธิ์เดือนละ 10 ล้านบาท นับจากวันฟ้องเป็นต้นไปจนกว่าจะหยุดการละเมิดลิขสิทธิ์
ทั้งนี้ บริษัทจะต้องจัดทำคำให้การในระยะเวลาการยื่นคำให้การต่อศาลภายในวันที่ 8 ม.ค.61 โดยศาลได้นัดไต่สวนคำร้องขอคุ้มครองชั่วคราวก่อนฟ้องคดีในวันที่ 29 ม.ค.61 และนัดชี้สองสถานและกำหนดแนวทางดำเนินคดีในวันที่ 26 ก.พ.61
โดย ล่าสุด ในวันนี้ (24 ม.ค.2561) IRCP เปิดเผยความคืบหน้าผ่านระบบสารสนเทศแห่งประเทศไทย (ตลท.) โดยระบุว่า ตามที่บริษัทมีข้อพิพาททางกฎหมายเกี่ยวกับการละเมิดลิขสิทธิ์นั้น ล่าสุดเมื่อวันที่ 8 ม.ค.2561 ที่ผ่านมา บริษัทได้จัดทำและยื่นคำให้การต่อศาลทรัพย์สินทางปัญญาและการค้าระหว่างประเทศกลางเรียบร้อยแล้ว โดยคดีดังกล่าวอยู่ในระหว่างการพิจารณาของศาล
อย่างไรก็ตามผู้บริหารของบริษัทมีความเชื่อมั่นว่า บริษัทจะไม่ต้องชดใช้ค่าเสียหายอย่างมีนัยสำคัญจากการดำเนินคดีตามฟ้องดังกล่าว บริษัทจึงยังไม่ได้บันทึกประมาณการหนี้สินที่อาจจะเกิดขึ้นไว้ในบัญชี และหากมีความคืบหน้าที่สำคัญเกี่ยวกับคดีจะแจ้งต่อไป